Værksteder fra vikingetiden, en barnesko og et skomagerværksted er blandt andet fundet ved udgravningerne i Aalborg midtby.

Mens bygherren NCC er i gang med at omdanne Budolfi Plads og gøre klar til nye byggerier, har arkæologerne arbejdet på højtryk ved siden af gravemaskiner og byggekraner. For selv om funderingerne til de fremtidige bygninger bliver udført, så det skåner kulturlagende under pladsen mest muligt, så er cirka fem procent af pladsens areal udgravet sideløbende med, at entreprenørerne har udført deres arbejde. Blandt andet har arkæologer fra Nordjyllands Historiske Museum gravet værksteder fra vikingetiden, befæstningsvold fra Middelalderen, en barnesko, et skomagerværksted og et bindingsværkshus fra 1400-tallet frem af mulden under Aalborg midtby ved Budolfi Plads. Der venter arkæologerne lidt mere gravearbejde senere i løbet af de næste to år, men de mest omfattende udgravninger er nu afsluttet.